b'\n_START_ARTICLE_\nAlojz Valen\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini malega tr\xc5\xbea\xc5\xa1kega trgovca. Ljudsko \xc5\xa1olo in dva razreda gimnazije (1909-1911) je obiskoval v rojstnem mestu, nato je star\xc5\xa1em pomagal v trgovini. Leta 1914 je bil vpoklican v avstrijsko vojsko in bil na ruskem boji\xc5\xa1\xc4\x8du ranjen. Po vojni se je zaposlil v tovarni strica A. Urban\xc4\x8di\xc4\x8da na Ba\xc4\x8du pri Kne\xc5\xbeaku._NEWLINE_Kmalu po po\xc5\xbeigu tr\xc5\xbea\xc5\xa1kega Narodnega doma se je priklju\xc4\x8dil slovenski ilegalni organizaciji, ki se je v okolici Pivke spontano organizirala za boj proti fa\xc5\xa1isti\xc4\x8dnemu raznarodovanju na Primorskem in Istri. Ob zdru\xc5\xbeitvi vseh primorskih in istrskih ilegalnih skupin v narodnorevolucionarno organizacijo TIGR je Valen\xc4\x8di\xc4\x8d skupaj z J. Vadnajalom vodil delo piv\xc5\xa1ke organizacije._NEWLINE_V za\xc4\x8detku leta 1930 je z J. Vadnjalom organiziral izdelavo dveh eksplozivnih teles, ki so ju so izdelali v Urban\xc4\x8di\xc4\x8devi delavnici na Ba\xc4\x8du. Valen\xc4\x8di\xc4\x8d je pomagal pri izdelavi, nato pa ju je v spremstvu karabinjerjev pod pretvezo, da preva\xc5\xbea veliko vsot denarja pripeljal v Trst, ter se tako izognil pregledu tovora na mitnici. Obe eksplozivni telesi so Ferdo Bidovec, Fran Maru\xc5\xa1i\xc4\x8d in Zvonimir Milo\xc5\xa1 uporabili 6. januarja in 10. februarja 1930 za demonstrativno razstrelitev svetilnika zmage v Trstu in uredni\xc5\xa1tva \xc4\x8dasopisa Il Popolo di Trieste._NEWLINE_Sledile so mno\xc5\xbei\xc4\x8dne aretacije. Valen\xc4\x8di\xc4\x8da so aretirali 17. aprila na vlaku, ko se je peljal iz Trsta, Vadnjalu pa je uspelo pobegniti v Jugoslavijo. Posebno fa\xc5\xa1isti\xc4\x8dno sodi\xc5\xa1\xc4\x8de za varnost dr\xc5\xbeave v Trstu je na 1. tr\xc5\xbea\xc5\xa1kem procesu, ki je trajal od 1. do 5. septembra 1930 Bidovca, Maru\xc5\xa1i\xc4\x8da, Milo\xc5\xa1a in Valen\xc4\x8di\xc4\x8da obsodilo na smrt. Naslednji dan so bili ustreljeni na gmajni pri Bazovici.\n_START_SECTION_\nOdlikovanja in nagrade\n_START_PARAGRAPH_\nLeta 1997 je prejel zlati \xc4\x8dastni znak svobode Republike Slovenije z naslednjo utemeljitvijo:\xc2\xa0\xc2\xbbob petdesetletnici priklju\xc4\x8ditve Primorske Sloveniji za zasluge v zmagovitem boju proti nacifa\xc5\xa1izmu ter za zvestobo slovenstvu v najhuj\xc5\xa1ih \xc4\x8dasih potuj\xc4\x8devanja\xc2\xab.'